pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-นายกฯ ห่วงใยสวัสดิภาพความปลอดภัยพี่น้องชายแดนใต้ กำชับเร่งจับกุมคนร้าย ย้ำแก้ปัญหาความไม่สงบต้องมองทุกมิติ ชี้หลายเหตุการณ์เกิดจากความขัดแย้งส่วนตัว วอนหยุดเชื่อมโยงการพูดคุยสันติสุข
วันเสาร์ที่ 4 มีนาคม 2560
นายกฯ ห่วงใยสวัสดิภาพความปลอดภัยพี่น้องชายแดนใต้ กําชับเร่งจับกุมคนร้าย ย้ําแก้ปัญหาความไม่สงบต้องมองทุกมิติ ชี้หลายเหตุการณ์เกิดจากความขัดแย้งส่วนตัว วอนหยุดเชื่อมโยงการพูดคุยสันติสุข
นายกฯ ห่วงใยสวัสดิภาพความปลอดภัยพี่น้องชายแดนใต้ กําชับเร่งจับกุมคนร้าย ย้ําแก้ปัญหาความไม่สงบต้องมองทุกมิติ ชี้หลายเหตุการณ์เกิดจากความขัดแย้งส่วนตัว วอนหยุดเชื่อมโยงการพูดคุยสันติสุข
พลโท สรรเสริญ แก้วกําเนิด โฆษกประจําสํานักนายกรัฐมนตรี เปิดเผยถึงเหตุการณ์ความไม่สงบในพื้นที่ 3 จังหวัดชายแดนภาคใต้ในช่วงนี้ว่า พลเอก ประยุทธ์ จันทร์โอชา นายกรัฐมนตรี ห่วงใยสวัสดิภาพและความปลอดภัยของพี่น้องประชาชนและเจ้าหน้าที่ทุกคนในพื้นที่ โดยฝากแสดงความเสียใจไปยังครอบครัวผู้สูญเสียและให้กําลังใจทุกฝ่ายในการทําหน้าที่ พร้อมทั้งกําชับให้เร่งจับกุมตัวคนร้ายมาลงโทษโดยเร็วที่สุด
“ท่านนายกฯ เชื่อมั่นว่า ทั้งคนไทยพุทธและมุสลิมไม่มีใครอยากให้ความรุนแรงเกิดขึ้น เพราะทุกศาสนาสอนให้คนคิดดี ทําดี ละบาป โดยประชาชนทั้ง 2 ศาสนาพึ่งพาอาศัยและอยู่ร่วมกันอย่างสันติสุข จึงไม่อยากให้นําเรื่องศาสนาไปสร้างเงื่อนไขของความขัดแย้ง”
พลโท สรรเสริญ กล่าวต่อว่า สําหรับข้อเรียกร้องของเครือข่ายชาวพุทธภาคใต้ที่ต้องการให้รัฐใช้ ม.44 แก้ไขปัญหาหรือปราบปรามคนร้ายอย่างเด็ดขาดนั้น ขอเรียนว่า สาเหตุของปัญหาในพื้นที่มีหลายมิติจึงจําเป็นต้องมองอย่างรอบด้าน ขณะนี้รัฐบาลใช้กฎหมายปกติและยุทธศาสตร์การแก้ไขปัญหาผ่านหน่วยงานที่รับผิดชอบ เช่น คณะกรรมการขับเคลื่อนการแก้ไขปัญหาจังหวัดชายแดนภาคใต้ และศูนย์อํานวยการบริหารจังหวัดชายแดนภาคใต้ ซึ่งทุกคนทํางานอย่างเต็มที่ ทําให้มีพัฒนาการที่ดีขึ้นตามลําดับ ดังนั้น การแก้ปัญหาโดยใช้กําลังหรือความรุนแรงเพียงอย่างเดียวอาจไม่ใช่คําตอบ
“อย่างไรก็ตาม เหตุการณ์ความไม่สงบที่เกิดขึ้นมาจากหลายปัจจัย เช่น ความขัดแย้งส่วนตัว ยาเสพติด การเมืองท้องถิ่นและผลประโยชน์ ซึ่งมักเกิดขึ้นก่อน ระหว่าง และหลังการพูดคุยเพื่อสันติสุขกับกลุ่มผู้เห็นต่าง จึงอาจทําให้สังคมหลงเข้าใจผิดว่าเหตุการณ์นั้นเป็นผลมาจากการพูดคุย ทั้ง ๆ ที่กระบวนการพูดคุยดังกล่าวเป็นแนวทางสันติวิธีที่รัฐบาลต้องการลดความรุนแรงและความสูญเสียทั้งปวง
รัฐบาลจึงอยากให้พี่น้องประชาชนใช้วิจารณญานในการรับข่าวสาร และขอความร่วมมือสื่อมวลชนพิจารณานําเสนอข่าวอย่างสร้างสรรค์ เพื่อป้องกันการบิดเบือนหรือบั่นทอนกําลังใจของเจ้าหน้าที่ รวมทั้งยังเป็นการส่งเสริมให้เกิดความรุนแรง สร้างความหวาดระแวง หรือทําลายกระบวนการพูดคุยซึ่งดําเนินการอย่างต่อเนื่องและเกิดความไว้วางใจมาเป็นลําดับ”
รัฐบาลไทย-ข่าวทำเนียบรัฐบาล-ออมสิน เผยแผนปี 2562 มุ่งสู่ “GSB WAY 2019” เติบโต ยั่งยืน ตอบแทนคืนสู่สังคม
วันพฤหัสบดีที่ 17 มกราคม 2562
ออมสิน เผยแผนปี 2562 มุ่งสู่ “GSB WAY 2019” เติบโต ยั่งยืน ตอบแทนคืนสู่สังคม
ธนาคารออมสิน เปิดแผนปี 2562 พร้อมเติมเต็มสังคมไทย ก้าวไกลเหนือขีดจํากัด ภายใต้กลยุทธ์ “3 Banking” คือ Traditional Banking, Social Banking และ Digital Banking
นายชาติชาย พยุหนาวีชัย ผู้อํานวยการธนาคารออมสิน เปิดเผยทิศทางการดําเนินงานในปี 2562 ว่า ตั้งเป้าหมายมุ่งสู่การเป็น GSB WAY 2019 : วิถีออมสิน ยุคใหม่ พร้อมเติมเต็มสังคมไทย ก้าวไกลเหนือขีดจํากัดภายใต้แนวคิด เติบโต ยั่งยืน ตอบแทนคืนสู่สังคม ภายใต้กลยุทธ์ 3 Banking ประกอบด้วย Traditional Banking การสร้างความมั่นคงทางการเงิน และขีดความสามารถในการแข่งขัน เป็นบริการธนาคารในรูปแบบปกติ แต่เพิ่มความสะดวกสบายให้ลูกค้ามากยิ่งขึ้น พร้อมกับแนะนําและชักชวนให้ลูกค้ามาใช้บริการรูปแบบดิจิทัล ซึ่งจะทําให้พนักงานมีเวลาขายผลิตภัณฑ์หรือแนะนําบริการต่างๆ ของธนาคารได้มากขึ้น เป็นการลดต้นทุนบริการ และเพิ่มรายได้ให้มากขึ้นด้วย พร้อมกันนี้จะพัฒนาช่องทางการให้บริการเดิมให้มีความสะดวก รวดเร็วและทันสมัย ซึ่งมีหลากหลาย ครอบคลุมทุกพื้นที่ ทั้งสาขา รถยนต์บริการเคลื่อนที่ เรือ Bank Agent สถาบันการเงินชุมชน และพันธมิตรใหม่ๆ
กลยุทธ์ด้านที่ 2 Digital Banking ที่จะพัฒนาให้มีบริการที่รวดเร็วและทันสมัยมากขึ้นไปอีกในโลกยุคดิจิทัล พร้อมสร้างความสะดวกสบายบน Digital Platform ใหม่ๆ ตอบสนองทุกช่วงชีวิตของลูกค้า โดยจะพัฒนารูปแบบบริการนี้เพื่อให้ลูกค้าไม่ต้องเดินมาใช้บริการที่สาขา เพราะธนาคารออมสินจะมีบริการทางการเงินทุกด้านบนโทรศัพท์มือถือ ในแอพพลิเคชั่นส์ MyMo ตั้งแต่ เปิดบัญชีเงินฝาก ยื่นขอสินเชื่อ สมัครบัตรเครดิต ระบบจัดการเบิกถอนเงินสด โอนเงิน หรือ ชําระค่าสินค้า ซื้อขายหน่วยลงทุน กองทุน การซื้อขายสินค้า (My Merchant) และการสะสมคะแนนจากการใช้บริการ
กลยุทธ์ด้านที่ 3 Social Banking การสร้างความยั่งยืนให้กับสังคมด้วย Social Branch ซึ่งจะเป็นมิติใหม่ของสถาบันการเงินที่จะมีสาขาดูแลด้านสังคมโดยเฉพาะ ซึ่งปี 2562 ธนาคารออมสินจะดําเนินการอย่างมีรูปแบบชัดเจน โดยจะมีบริการศูนย์ที่ปรึกษาทางการเงิน ศูนย์แก้ไขหนี้นอกระบบ ศูนย์บริการชุมชน ข้อมูลต่างๆ ในท้องถิ่น จุดให้บริการทางการเงินเพื่อสนับสนุนนโยบายรัฐ (Financial Logistic Center) ศูนย์แสดงสินค้าชุมชน และ O2O ซื้อขายสินค้าออนไลน์ ตั้งเป้าหมายให้บริการในปีนี้กว่า 100 สาขา
“ภายใต้กลยุทธ์นี้ จะเป็นการบูรณาการระหว่างความคิดและการปฏิบัติงานให้มีความชัดเจนเป็นรูปธรรม ซึ่งจะเป็นการปรับกระบวนทัพใหม่โดยมีรูปแบบการดําเนินงานตามกรอบ 3 Banking โดยการมุ่งไปสู่ GSB WAY 2019 : วิถีออมสิน ยุคใหม่ นั้น ธนาคารฯ พร้อมด้วยบุคลากร และช่องทางบริการ จะทําหน้าที่เพื่อให้ลูกค้าและประชาชนได้เข้าถึงทุกๆ พื้นที่ จะให้เห็นภาพชัดเจนมากยิ่งขึ้นว่าธนาคารออมสินจะดูแลทุกคน ดูแลชุมชน มีดิจิทัลแบงก์ มีสาขาจะปรับปรุงรูปแบบสาขาให้เหมาะสมกับศักยภาพในพื้นที่ โดยจะเน้นบริการ การขยายช่องทาง Digital ขณะเดียวกันยังจะมีการพัฒนา Feature ใหม่ๆ ผ่านช่องทางบริการ Mobile Banking ที่จะเป็นอีกช่องทางสําคัญในปี 2562 นี้ด้วย ซึ่งจะทําให้สัญลักษณ์ธนาคารออมสินประทับใจ อยู่ในความคิดของประชาชนทุกคนเมื่อนึกถึงการให้บริการทางการเงิน เพื่อให้สมกับสโลแกนของธนาคารที่ว่า ...ออมสินดูแลคุณมากกว่าใคร...” ผู้อํานวยการธนาคารออมสิน กล่าวในที่สุด.
รัฐบาลไทย-ข่าวทำเนียบรัฐบาล-สารแสดงความเสียใจจากนายกรัฐมนตรีถึงนาย George W. Bush อดีตประธานาธิบดีสหรัฐฯ
วันเสาร์ที่ 1 ธันวาคม 2561
สารแสดงความเสียใจจากนายกรัฐมนตรีถึงนาย George W. Bush อดีตประธานาธิบดีสหรัฐฯ
สารแสดงความเสียใจจากนายกรัฐมนตรีถึงนาย George W. Bush อดีตประธานาธิบดีสหรัฐฯ
ตามที่นาย George H.W. Bush อดีตประธานาธิบดีสหรัฐฯ ได้ถึงแก่อสัญกรรม เมื่อวันศุกร์ที่ ๓๐ พฤศจิกายน ๒๕๖๑.
พลเอก ประยุทธ์ จันทร์โอชา นายกรัฐมนตรี ได้มีข้อความสารถึงนาย George W. Bush อดีตประธานาธิบดีสหรัฐฯ ดังนี้
Dear Mr. President,
I have learnt with profound sadness of the passing of your beloved father, former President George H.W. Bush.
President George H.W. Bush was truly an honorable statesman. As President, he had led the United States of America with integrity and dedication to his nation. His extraordinary leadership inspired not only the American but also people in other countries around the world.
President George H.W. Bush was both an American hero and a great friend of Thailand. His visit to Thailand in 2006 as leader of the U.S. Presidential Delegation, together with his graceful first lady, Mrs. Barbara Bush, to attend the Sixtieth Anniversary Celebrations of His Majesty the late King Bhumibol Adulyadej's Accession to the Throne will always be remembered by all of us here as one of the historic moments in the close and long-standing relations between Thailand and the United States of America.
On behalf of the Thai Government and Thai people, I wish to extend my deepest condolences to you, your family, and the American people for this great loss. I am certain that President George H.W. Bush’s legacy will live on and always be cherished.
With my warmest regards, I remain,
Sincerely yours,
General Prayut Chan-o-cha (Ret.)
Prime Minister of the Kingdom of Thailand
รัฐบาลไทย-ข่าวทำเนียบรัฐบาล-รองนายก “พลเอก ฉัตรชัย” ตรวจเยี่ยม “ระบบบริการสุขภาพปฐมภูมิ” รพ.พุทธชินราช
วันศุกร์ที่ 22 ธันวาคม 2560
รองนายก “พลเอก ฉัตรชัย” ตรวจเยี่ยม “ระบบบริการสุขภาพปฐมภูมิ” รพ.พุทธชินราช
รองนายกรัฐมนตรี พลเอก ฉัตรชัย ติดตามการขับเคลื่อนนโยบาย “ระบบบริการสุขภาพปฐมภูมิ” เพิ่มการเข้าถึงบริการ ลดความเหลื่อมล้ํา ลดความแออัดในโรงพยาบาล ด้วยค่าใช้จ่ายที่เหมาะสม
รองนายกรัฐมนตรี พลเอก ฉัตรชัยติดตามการขับเคลื่อนนโยบาย “ระบบบริการสุขภาพปฐมภูมิ” เพิ่มการเข้าถึงบริการ ลดความเหลื่อมล้ําลดความแออัดในโรงพยาบาลด้วยค่าใช้จ่ายที่เหมาะสม
วันนี้ (22ธันวาคม 2560) ที่โรงพยาบาลพุทธชินราช จังหวัดพิษณุโลก พลเอก ฉัตรชัย สาริกัลยะ รองนายกรัฐมนตรี ให้สัมภาษณ์ภายหลังการลงพื้นที่ติดตามผลการดําเนินงานการพัฒนาระบบบริการสุขภาพปฐมภูมิว่ารัฐบาลให้ความสําคัญกับการลดความเหลื่อมล้ําของประชาชน สร้างการเข้าถึงบริการ และยกระดับคุณภาพบริการด้านสาธารณสุขและสุขภาพของประชาชน จากการที่กระทรวงสาธารณสุขได้พัฒนาระบบบริการสุขภาพปฐมภูมิทั่วประเทศ ซึ่งเป็นพื้นฐานสําคัญของระบบสุขภาพและเป็นจุดเริ่มต้นของการมีสุขภาวะที่ดี เพราะระบบบริการปฐมภูมิเป็นบริการสุขภาพด่านแรกที่ใกล้ชิดประชาชนมากที่สุด มีทีมหมอครอบครัวที่มีแพทย์เวชศาสตร์ครอบครัว และสหวิชาชีพเข้าไปดูแลประชาชนในทุกมิติในพื้นที่ที่รับผิดชอบ
สําหรับโรงพยาบาลพุทธชินราช พิษณุโลก เป็นโรงพยาบาลขนาดใหญ่ มีประชาชนมารับบริการผู้ป่วยนอก วันละประมาณ 3,000 คน ทําให้เกิดความแออัด รอรับบริการนาน จึงได้แก้ปัญหาลดความแออัด เหลื่อมล้ําโดยมีทีมหมอครอบครัว 10 ทีม กระจายดูแลประชากรในเขตเทศบาลนครพิษณุโลก ตําบลหัวรอ ตําบลปากโทก ตําบลมะขามสูงทั้งสิ้น 102,625 คน ทําให้ประชาชนเข้าถึงบริการทั้งด้านส่งเสริมสุขภาพ ป้องกันโรค การรักษาพยาบาล การฟื้นฟูสภาพผู้ที่มีภาวะพึ่งพิง ติดบ้าน ติดเตียงมีคุณภาพชีวิตที่ดีขึ้นการจัดทีมหมอครอบครัว ส่งผลให้ประชาชนมีความพึงพอใจ เนื่องจากเข้าถึงบริการสาธารณสุขมากขึ้น และใกล้บ้าน ทําให้ไม่ต้องเดินทางรับบริการที่โรงพยาบาล อีกทั้งยังลดความแออัดได้ร้อยละ60ลดระยะเวลารอคอยที่โรงพยาบาลจาก172นาทีเหลือ44นาที ขณะนี้มีทีมหมอครอบครัวแล้ว596ทีม และจะมีครบ6,500ทีม ดูแลประชาชนทั่วประเทศในปี2569
********************************** 22ธันวาคม 2560
รัฐบาลไทย-ข่าวทำเนียบรัฐบาล-​สธ.จับมือ ม.มหิดลหนุนบุคลากรเรียนต่อด้านอนามัยครอบครัวตอบสนองยุทธศาสตร์ชาติ 20 ปี
วันพุธที่ 17 มกราคม 2561
​สธ.จับมือ ม.มหิดลหนุนบุคลากรเรียนต่อด้านอนามัยครอบครัวตอบสนองยุทธศาสตร์ชาติ 20 ปี
กระทรวงสาธารณสุขจับมือมหาวิทยาลัยมหิดลสนับสนุนบุคลากรสาธารณสุขศึกษาต่อด้านอนามัยครอบครัว พัฒนาความรู้ สามารถวางแผนงาน การดําเนินงาน และการศึกษาวิจัยด้านการดูแลสุขภาพสมาชิกในครอบครัว ตอบสนองยุทธศาสตร์ชาติ 20 ปี(ด้านสาธารณสุข)
กระทรวงสาธารณสุขจับมือมหาวิทยาลัยมหิดลสนับสนุนบุคลากรสาธารณสุขศึกษาต่อด้านอนามัยครอบครัว พัฒนาความรู้ สามารถวางแผนงาน การดําเนินงาน และการศึกษาวิจัยด้านการดูแลสุขภาพสมาชิกในครอบครัว ตอบสนองยุทธศาสตร์ชาติ 20 ปี(ด้านสาธารณสุข) ดูแลสุขภาพประชาชนทุกช่วงวัยในครอบครัว
วันนี้(17 มกราคม 2561)ที่กระทรวงสาธารณสุข นายแพทย์เจษฎา โชคดํารงสุข ปลัดกระทรวงสาธารณสุขพร้อมด้วย แพทย์หญิงพรรณพิมล วิปุลากร รองปลัดกระทรวงสาธารณสุข และรศ.ดร.ชะนวน ทองธนสุกาญจน์ คณบดีคณะสาธารณสุขศาสตร์มหาวิทยาลัยมหิดล ลงนามความร่วมมือสนับสนุนบุคลากรสาธารณสุขเข้าศึกษาต่อด้านอนามัยครอบครัวระหว่างสํานักงานปลัดกระทรวงสาธารณสุขกับมหาวิทยาลัยมหิดล
นายแพทย์เจษฎา กล่าวว่า การลงนามความร่วมมือในครั้งนี้เป็นการสนับสนุนให้บุคลากรสาธารณสุขที่ทํางานทั้งในกลุ่มบริหาร กลุ่มวิชาชีพ และบุคลากรระดับปฏิบัติการที่จบการศึกษาระดับปริญญาตรีหรือเทียบเท่าในสาขาวิทยาศาสตรบัณฑิต (พยาบาลและผดุงครรภ์,พยาบาลสาธารณสุข,จิตวิทยา) พยาบาลศาสตรบัณฑิต สาธารณสุขศาสตรบัณฑิต หรือสาขาอื่นที่เกี่ยวข้องด้านสุขภาพโดยมีพื้นฐานความรู้ด้านวิทยาศาสตร์ไม่น้อยกว่า 9 หน่วยกิตและได้ระดับคะแนนเฉลี่ยไม่ต่ํากว่า 2.50เข้าศึกษาต่อในระดับบัณฑิตศึกษา บัณฑิตวิทยาลัย มหาวิทยาลัยมหิดลหลักสูตรวิทยาศาสตรมหาบัณฑิต(สาธารณสุขศาสตร์)สาขาวิชาเอกอนามัยครอบครัว
ทั้งนี้มหาวิทยาลัยมหิดลจะเป็นผู้ให้ทุนการศึกษาในหลักสูตรดังกล่าวปีการศึกษาละ 5 ทุนๆละ 50,000 บาทโดยไม่มีข้อผูกมัดใดๆ แต่มีเงื่อนไขจะต้องสอบผ่านการคัดเลือกตามหลักเกณฑ์ของบัณฑิตวิทยาลัยมหาวิทยาลัยมหิดล
สําหรับหลักสูตรวิทยาศาสตรมหาบัณฑิต (สาธารณสุขศาสตร์) สาขาวิชาเอกอนามัยครอบครัว เป็นหลักสูตรที่จะช่วยพัฒนาบุคลากรสาธารณสุขให้มีความรู้ความสามารถในด้านอนามัยครอบครัว ทั้งในส่วนการวางแผนงาน การดําเนินงาน และการศึกษาวิจัย เพื่อให้สอดคล้องกับยุทธศาสตร์ชาติ 20 ปี(ด้านสาธารณสุข) ซึ่งขณะนี้เน้นการดูแลสุขภาพของประชาชนทุกช่วงวัยในครอบครัว
รัฐบาลไทย-ข่าวทำเนียบรัฐบาล-ชุดตรวจโควิด-19 ใช้ได้จริงหรือไม่ ?
วันจันทร์ที่ 16 มีนาคม 2563
ชุดตรวจโควิด-19 ใช้ได้จริงหรือไม่ ?
ชุดตรวจโควิด-19 ใช้จริงหรอ??
Q : ชุดตรวจโควิด-19 ด้วยตนเอง ทราบผลภายใน 10 นาที ที่นําเข้าจากประเทศเกาหลี ใช้งานได้จริงหรือไม่ ??
A : ชุดตรวจไวรัสโควิด-19 ถือเป็นเครื่องมือแพทย์ที่จะต้องขอขึ้นทะเบียนกับ อย.ก่อน และขณะนี้ยังไม่มีการขึ้นทะเบียนทุกยี่ห้อ ซึ่งประชาชนไม่ควรซื้อมาตรวจเอง เพราะการตรวจวินิจฉัยต้องมีการประเมินอาการอื่นร่วมด้วย จึงมีโอกาสที่จะเกิดผลที่ไม่ตรงตามข้อเท็จจริงได้
รัฐบาลไทย-ข่าวทำเนียบรัฐบาล-กระทรวงยุติธรรม จับมือ ETDA พัฒนาระบบงานสารบรรณให้เป็นรูปแบบดิจิทัล
วันอาทิตย์ที่ 23 ธันวาคม 2561
กระทรวงยุติธรรม จับมือ ETDA พัฒนาระบบงานสารบรรณให้เป็นรูปแบบดิจิทัล
กระทรวงยุติธรรม จับมือ ETDA พัฒนาระบบงานสารบรรณให้เป็นรูปแบบดิจิทัล
ในวันศุกร์ที่ ๒๑ ธันวาคม ๒๕๖๑ เวลา ๑๓.๐๐ น. ณ ห้องประชุมกระทรวงยุติธรรม ๑ ชั้น ๙ อาคาราชบุรีดิเรกฤทธิ์ ศูนย์ราชการเฉลิมพระเกียรติฯ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการรับมอบ ระบบสารบรรณอิเล็กทรอนิกส์ กระทรวงยุติธรรม (E-Document) ซึ่งได้รับการสนับสนุนการพัฒนาระบบ โดยสํานักงานพัฒนาธุรกรรมทางอิเล็กทรอนิกส์ (องค์การมหาชน) โดยมีนายพิเศษ สอาดเย็น ผู้อํานวยการศูนย์เทคโนโลยีสารสนเทศและการสื่อสาร คุณวรฉัตร กวีวรศาสตร์ ผู้อํานวยการสํานักสารสนเทศ สํานักงานพัฒนาธุรกรรมทางอิเล็กทรอนิกส์ (องค์การมหาชน) หรือ สพธอ. (ETDA) และทีมงาน พร้อมด้วยเจ้าหน้าที่ที่เกี่ยวข้องเข้าร่วม ฯ
โดยการจัดทําระบบสารบรรณอิเล็กทรอนิกส์ดังกล่าวนั้น เพื่อช่วยให้การปฏิบัติงานด้านสารบรรณ ทั้งการร่าง รับ และส่งหนังสือราชการ เพื่อเสนอหรืออนุมัติของกระทรวงยุติธรรมเป็นรูปแบบดิจิทัล มีประสิทธิภาพ มีความคล่องตัว สะดวกรวดเร็วมากขึ้น รวมทั้งทําให้ลดงานด้านการจัดเก็บเอกสาร สนับสนุนการทํางานแบบสํานักงานแบบไร้กระดาษ และผู้บริหารสามารถติดตามข้อมูลการดําเนินงานของสํานักงานปลัดกระทรวงยุติธรรมได้อย่างมีประสิทธิภาพ และลดปริมาณกระดาษที่ใช้ในสํานักงานให้น้อยลง
ทั้งนี้ มีกําหนดเริ่มดําเนินการใช้งานจริง ในวันพุธที่ ๑๖ มกราคม ๒๕๖๒ เป็นต้นไป โดยเริ่มจากหน่วยงานในสํานักงานปลัดกระทรวงยุติธรรม ได้แก่ ศูนย์เทคโนโลยีสารสนเทศและการสื่อสาร กองยุทธศาสตร์และแผนงาน และกองกลาง ก่อนที่จะขยายการใช้ระบบ E-Document ดังกล่าว ให้ครอบคลุมทุกหน่วยงานในสังกัดกระทรวงยุติธรรม
รัฐบาลไทย-ข่าวทำเนียบรัฐบาล-คำกล่าวหลังการแถลงงบประมาณ 	พลเอก ประยุทธ์ จันทร์โอชา นายกรัฐมนตรี
วันจันทร์ที่ 12 มิถุนายน 2560
คํากล่าวหลังการแถลงงบประมาณ 	พลเอก ประยุทธ์ จันทร์โอชา นายกรัฐมนตรี
คํากล่าวหลังการแถลงงบประมาณ พลเอก ประยุทธ์ จันทร์โอชา นายกรัฐมนตรี ตอบข้อซักถามสมาชิกสภานิติบัญญัติแห่งชาติ ในโอกาสแถลงต่อสภานิติบัญญัติแห่งชาติ เกี่ยวกับร่างพระราชบัญญัติงบประมาณรายจ่าย  ประจําปีงบประมาณ พ.ศ. 2561
รัฐบาลไทย-ข่าวทำเนียบรัฐบาล-สธ.ชี้ State/Local Quarantine ผู้กลับจากต่างประเทศ ช่วยป้องกันโรคโควิด 19 สู่ชุมชน [กระทรวงสาธารณสุข]
วันเสาร์ที่ 9 พฤษภาคม 2563
สธ.ชี้ State/Local Quarantine ผู้กลับจากต่างประเทศ ช่วยป้องกันโรคโควิด 19 สู่ชุมชน [กระทรวงสาธารณสุข]
สธ.ชี้ State/Local Quarantine ผู้กลับจากต่างประเทศ ช่วยป้องกันโรคโควิด 19 สู่ชุมชน
กระทรวงสาธารณสุข ชี้มาตรการกักตัวผู้เดินทางกลับจากต่างประเทศ 100 % ในสถานที่กักตัวที่รัฐจัดให้ (State/Local Quarantine) รับไว้สังเกตอาการแล้วประมาณ 10,000 ราย พบผู้ติดเชื้อ 87 ราย ส่งรักษาในโรงพยาบาล ลดการแพร่เชื้อสู่ชุมชน ย้ําให้ทุกคนเข้มมาตรการเว้นระยะห่าง สวมหน้ากาก ล้างมือบ่อย ๆ
วันนี้ (9 พฤษภาคม 2563) ที่ศูนย์ปฏิบัติการด้านข่าวโรคติดเชื้อไวรัสโคโรนา 2019 กระทรวงสาธารณสุข จ.นนทบุรีนายแพทย์ขจรศักดิ์ แก้วจรัส รองอธิบดีกรมควบคุมโรค กล่าวว่า รัฐบาลได้จัดตั้งสถานที่กักตัวทั้งState Quarantine และ Local Quarantineไว้สังเกตอาการผู้เดินทางจากต่างประเทศทุกช่องทาง ขณะนี้มีState Quarantine23 แห่ง และLocal Quarantineใน 12 เขตสุขภาพรองรับได้ 13,491 คน ข้อมูล ณ วันที่ 6 พฤษภาคม 2563 รับผู้เดินทางจากต่างประเทศไว้สังเกตอาการประมาณ 10,000 ราย พบผู้ติดเชื้อ 87 ราย แยกเป็นState Quarantine21 ราย และLocal Quarantine66 ราย ส่วนใหญ่เป็นผู้เดินทางจากประเทศอินโดนีเซีย รองลงมาคือ สหรัฐอเมริกา สหรัฐอาหรับเอมิเรตส์ มาเลเซีย ซึ่งหากรัฐบาลไม่กักตัวไว้สังเกตอาการ จะทําให้เกิดการแพร่กระจายโรคได้ อาจมีผู้ติดเชื้อในชุมชนเพิ่มขึ้นกว่า 10,000 ราย
นายแพทย์ขจรศักดิ์กล่าวว่า เรายังต้องคงมาตรการกักกันผู้เดินทางจากต่างประเทศให้ครบ 100 % เพื่อลดการนําเชื้อเข้าสู่ประเทศ ขณะเดียวกันต้องเข้มข้นมาตรการเชิงรุกค้นหาผู้ติดเชื้อในประเทศ เพื่อนําเข้าสู่การรักษา ป้องกันควบคุมโรคอย่างรวดเร็ว ลดการแพร่ระบาดให้อยู่ในระดับที่ระบบของเรารองรับได้ อย่างไรก็ตาม ขณะนี้รัฐบาลได้ผ่อนปรนให้เปิดกิจการ/กิจกรรมบางประเภทที่จําเป็นต่อการดํารงชีวิต ขอให้เจ้าของกิจการ ผู้รับบริการ และประชาชน ยังคงเข้มการปฏิบัติตามคําแนะนําอย่างเคร่งครัด ทั้งการเว้นระยะห่าง สวมหน้ากากผ้า ล้างมือบ่อย ๆ ลดการออกจากบ้านโดยไม่จําเป็น เพื่อประโยชน์ต่อตนเองและคนรอบข้าง
*************************** 9 พฤษภาคม 2563
รัฐบาลไทย-ข่าวทำเนียบรัฐบาล-การประชุมเจ้าหน้าที่อาวุโสขององค์การรัฐมนตรีศึกษาแห่งเอเชียตะวันออกเฉียงใต้ (ซีมีโอ) ครั้งที่ 39
วันพุธที่ 16 พฤศจิกายน 2559
การประชุมเจ้าหน้าที่อาวุโสขององค์การรัฐมนตรีศึกษาแห่งเอเชียตะวันออกเฉียงใต้ (ซีมีโอ) ครั้งที่ 39
พลเอก ดาว์พงษ์รัตนสุวรรณ รัฐมนตรีว่าการกระทรวงศึกษาธิการ เป็นประธานพิธีเปิดการประชุมเจ้าหน้าที่อาวุโสขององค์การรัฐมนตรีศึกษาแห่งเอเชียตะวันออกเฉียงใต้ (ซีมีโอ) ครั้งที่ 39 (39thSEAMEO High Officials Meeting)
การประชุมเจ้าหน้าที่อาวุโสของซีมีโอครั้งนี้ กําหนดจัดขึ้นระหว่างวันที่ 14 – 17 พ.ย.59ผู้ร่วมประชุมประกอบด้วย ปลัดกระทรวงศึกษาธิการ และผู้แทนอาวุโสระดับสูงจากประเทศสมาชิกซีมีโอ 11 ประเทศ ได้แก่ บรูไนดารุสซาลาม กัมพูชา อินโดนีเซีย สาธารณรัฐ ประชาธิปไตยประชาชนลาวมาเลเซีย เมียนมา ฟิลิปปินส์ สิงคโปร์ ไทย ติมอร์เลเต และเวียดนาม ผู้แทนประเทศสมาชิกสมทบหน่วยงานที่เป็นสมาชิกสมทบ ผู้แทนระดับภูมิภาคของซีมีโอ และเจ้าหน้าที่สํานักงานเลขาธิการซีมีโอรวมทั้งผู้สังเกตการณ์จากญี่ปุ่น จีน และผู้แทนจากองค์กรระหว่างประเทศ
ทั้งนี้ ก่อนการประชุมผู้แทนสํานักงานเลขาธิการซีมีโอ เชิญผู้เข้าร่วมประชุมยืนสงบนิ่งเพื่อถวายความอาลัยแด่พระบาทสมเด็จพระปรมินทรมหาภูมิพลอดุลยเดช
รัฐมนตรีว่าการกระทรวงศึกษาธิการ ได้กล่าวถึงการดําเนินการของประเทศไทยที่ได้น้อมนําหลัก “ปรัชญาเศรษฐกิจพอเพียง” ของพระบาทสมเด็จพระปรมินทรมหาภูมิพลอดุลยเดชเป็นแนวทางในการนําพาให้ประเทศไทยบรรลุตามเป้าหมายตามวาระการพัฒนาอย่างยั่งยืนของสหประชาชาติ (2030Agenda For SDG) โดยในปัจจุบันมีโครงการพระราชดําริ จํานวน 400 โครงการ จาก 5,000 โครงการ ที่ได้ดําเนินการโดยมุ่งหมายเพื่อพัฒนาการศึกษา สวัสดิภาพ และสวัสดิการของประชาชนชาวไทย
รัฐมนตรีว่าการกระทรวงศึกษาธิการ ได้ยกตัวอย่างการทํางานของประเทศไทยในการสนับสนุนและดําเนินความร่วมมือกับประเทศสมาชิกและศูนย์ระดับภูมิภาคของซีมีโอที่ตอบสนองต่อประเด็นท้าทายของภูมิภาค เช่น การบูรณาการสเต็มศึกษาในกระบวนการเรียนการสอนโดยเน้นทักษะการคิดวิเคราะห์ การขยายเครือข่ายความร่วมมือกับภาครัฐและเอกชน การจัดการเรียนการสอนแบบทวิศึกษา การพัฒนายุทธศาสตร์มหาวิทยาลัยไทยเพื่อผลิตกําลังคนที่มีคุณภาพสอดคล้องกับตลาดแรงงาน และประเทศไทยจะสานต่อการดําเนินความร่วมมือดังกล่าวอย่างยึดมั่น โดยดําเนินงานตามข้อตกลงร่วมกันของรัฐมนตรีศึกษาซีมีโอในการพัฒนาการศึกษาโดยสอดคล้องตามวาระการพัฒนาการศึกษาใหม่ของซีมีโอ (SEAMEO New Education Agenda)
สําหรับการประชุมเจ้าหน้าที่ระดับสูงขององค์การรัฐมนตรีศึกษาแห่งเอเชียตะวันออกเฉียงใต้ หรือ SEAMEO High Meeting จัดขึ้นเป็นประจําทุกปี มีวัตถุประสงค์เพื่อเป็นเวทีกําหนดนโยบายและแนวทางเพื่อพัฒนาการศึกษา และกําหนดแนวทางในการประสานความร่วมมือระหว่างประเทศสมาชิกการประชุมครั้งนี้จึงมีความสําคัญที่ผู้บริหารระดับสูงด้านการศึกษาของประเทศสมาชิกซีมีโอได้มีโอกาสในการกลั่นกรองโครงการและกิจกรรมที่มีประโยชน์ต่อภูมิภาค และหาข้อสรุปร่วมกันก่อนที่จะนําเสนอต่อที่ประชุมสภารัฐมนตรีศึกษาแห่งเอเชียตะวันออกเฉียงใต้ (สภาซีเมค) ครั้งที่ 49 ซึ่งประเทศอินโดนีเซียจะเป็นเจ้าภาพจัดการประชุมดังกล่าวในปี 2560
อิชยา/สรุป,กิตติกร/ภาพ
กลุ่มสารนิเทศ สอ.สป.
รัฐบาลไทย-ข่าวทำเนียบรัฐบาล-สธ.เผย นำงบ บัตรทอง บรรจุข้าราชการ สธ. ต่อสู้โควิด 19 [กระทรวงสาธารณสุข]
วันพฤหัสบดีที่ 23 เมษายน 2563
สธ.เผย นํางบ บัตรทอง บรรจุข้าราชการ สธ. ต่อสู้โควิด 19 [กระทรวงสาธารณสุข]
สธ.เผย นํางบ บัตรทอง บรรจุข้าราชการ สธ. ต่อสู้โควิด 19
วันนี้ (23 เมษายน 2563) ที่สํานักงานปลัดกระทรวงสาธารณสุข จ.นนทบุรี นายแพทย์สุขุม กาญจนพิมาย ปลัดกระทรวงสาธารณสุข ให้สัมภาษณ์ว่า ตาม พ.ร.บ. หลักประกันสุขภาพแห่งชาติ มาตรา 46 (2) ครอบคลุมถึงค่าใช้จ่ายของหน่วยบริการในส่วนเงินเดือนและค่าตอบแทนบุคลากร รัฐบาลได้นํางบค่าใช้จ่ายรายหัวส่วนนี้ มาใช้เป็นเงินเดือนค่าตอบแทนของข้าราชการบรรจุใหม่ 45,684 ตําแหน่ง เพื่อรับมือสถานการณ์โรคโควิด 19 นั้น ช่วยสร้างขวัญกําลังใจให้บุคลากรสาธารณสุขที่ร่วมต่อสู้กับโรคโควิด 19 ในครั้งนี้
นายแพทย์สุขุมกล่าวว่า รัฐบาลได้สนับสนุนกระทรวงสาธารณสุข และสปสช. โดยได้จัดสรรงบกลางปี 2563 ครั้งที่ 1 จํานวน 1,233 ล้านบาท และรอบ 2 จํานวน 5,488 ล้านบาท ในจํานวนนี้เป็นของ สปสช. 3,260 ล้านบาท นอกจากนี้ ยังสนับสนุนงบกลางเพื่อจัดหาหน้ากากอนามัย หน้ากาก N95 และชุดป้องกันส่วนบุคคล (PPE) จํานวน 1,551 ล้านบาท เพื่อใช้ในสถานการณ์โควิด 19 และรัฐบาลยังได้เตรียมไว้สนับสนุนอีกกว่า 45,000 ล้านบาท ขอยืนยันว่าการดําเนินการครั้งนี้ ทําให้บุคลากรกระทรวงสาธารณสุขมีขวัญกําลังใจมากขึ้น สามารถลดภาระเงินบํารุงของหน่วยบริการอีกด้วย และมีการจัดนวัตกรรมในการดูแลรักษาผู้ป่วย เช่น การส่งยาให้ผู้ป่วยที่บ้านผ่าน อสม. การขยายบริการปฐมภูมิ เพื่อประชาชนจะได้ประโยชน์จากการได้รับบริการจากโรงพยาบาลมากขึ้น
นอกจากนี้ ที่ผ่านมารัฐบาลให้การสนับสนุนงบประมาณเพิ่มเติม ในการจัดบริการประชาชนให้กับกระทรวงสาธารณสุข และ สปสช. อย่างต่อเนื่องในทุกๆ ปี เช่นปี 2561 สปสช. ได้รับการสนับสนุน 5,186 ล้านบาท
ปี 2562 จํานวน 5,000 ล้านบาท ทําให้โรงพยาบาลในสังกัดกระทรวงสาธารณสุขไม่มีปัญหาวิกฤตทางการเงินระดับ 7 ในไตรมาส 2 นี้ (มีนาคม 2563) หากงบประมาณที่ใช้ในการบริการประชาชนไม่เพียงพอ รัฐบาลพร้อมให้การสนับสนุนเพิ่มเติม เพื่อให้ประชาชนได้รับบริการที่ดีที่สุด
รัฐบาลไทย-ข่าวทำเนียบรัฐบาล-ก.อุตฯ ผุดโครงการฯ บูมรถยนต์ไฟฟ้า เตรียมเปิดตัวศูนย์เรียนรู้เทคโนโลยีใหม่ไตรมาสที่ 3 ของปี 60
วันศุกร์ที่ 21 เมษายน 2560
ก.อุตฯ ผุดโครงการฯ บูมรถยนต์ไฟฟ้า เตรียมเปิดตัวศูนย์เรียนรู้เทคโนโลยีใหม่ไตรมาสที่ 3 ของปี 60
กระทรวงอุตสาหกรรม ผุดโครงการฯ บูมรถยนต์ไฟฟ้า เตรียมเปิดตัวศูนย์เรียนรู้เทคโนโลยีใหม่ไตรมาสที่ 3 ของปี 60
นายสมชาย หาญหิรัญ ปลัดกระทรวงอุตสาหกรรม เปิดเผยถึงสถานการณ์อุตสาหกรรมยานยนต์ไทยปี 2560 ว่า ปีนี้คาดการณ์ว่าจะมียอดการผลิตรถยนต์ประมาณ 2 ล้านคัน เป็นการจําหน่ายในประเทศ 8 แสนคันและส่งออก 1.2 ล้านคัน แนวทางการพัฒนาอุตสาหกรรมยานยนต์ของประเทศไทยจะสอดคล้องกับทิศทางการพัฒนาอุตสาหกรรมยานยนต์โลก ที่ผ่านมาได้ผูกโยงกับโครงสร้างภาษีสรรพสามิต เช่น รถอีโคคาร์ รถที่ปล่อย CO2 น้อยและมีอุปกรณ์สําหรับความปลอดภัยสูงจะมีภาระภาษีลดลง โดยรถยนต์ในอนาคตจะมีคุณสมบัติ “สะอาด ประหยัด และปลอดภัย”
การออกมาตรการสนับสนุนการผลิตรถยนต์ที่ขับเคลื่อนด้วยพลังงานไฟฟ้าในประเทศ จะทําให้ไทยมุ่งสู่รถยนต์ไฟฟ้า ซึ่งเป็นการส่งเสริมฯ รถยนต์ไฟฟ้าทุกประเภท เพื่อให้ครอบคลุมเทคโนโลยีของแต่ละค่ายที่มีทิศทางที่แตกต่างกัน เช่น รถยนต์ไฮบริด รถยนต์ไฮบริดปลั๊กอิน รถยนต์ไฟฟ้าแบบแบตเตอรี่ รวมถึงชิ้นส่วนสําคัญของรถยนต์ไฟฟ้า และสถานีอัดประจุไฟฟ้า โดยการพัฒนารถยนต์ไฟฟ้าต้องใช้เวลาอีกพอสมควร ถ้าไม่เริ่มวันนี้จะช้าทั้งนี้เพื่อรักษาขีดความสามารถในการเป็นผู้นําการผลิตรถยนต์ของไทย
“ปัจจุบัน กระทรวงฯมี ๒ โครงการสําคัญที่ช่วยสนับสนุนอุตสาหกรรมยานยนต์ คือ 1.การจัดตั้งศูนย์ทดสอบยานยนต์และยางล้อแห่งชาติ ณ อําเภอสนามชัยเขต จังหวัดฉะเชิงเทรา กําหนดแล้วเสร็จในปี 2562 เพื่อสนับสนุนให้ไทยเป็นศูนย์กลางการผลิตยางล้อและยานยนต์ ส่งเสริมการส่งออกผลิตภัณฑ์จากยางพารา ซึ่งปัจจุบันผู้ผลิตยางล้อรายใหญ่ท็อบเทนของโลก ได้มีฐานการผลิตในไทยแล้ว 5 ราย และมีโอกาสที่ขยายกําลังผลิตเพิ่มขึ้น หรือดึงดูดรายใหม่ให้เข้ามา 2.โครงการศูนย์การเรียนรู้และนวัตกรรมเพื่อการพัฒนาอุตสาหกรรมยานยนต์ไฟฟ้า เน้นการสร้างความรู้ความเข้าใจแก่ประชาชน และส่งเสริมผู้ประกอบการรถยนต์เทคโนโลยีไฟฟ้า เพื่อให้เกิดอุปสงค์และอุปทานเพิ่มขึ้น โดยขณะนี้ประเทศที่มีการใช้รถยนต์ไฟฟ้าเป็นจํานวนมากมี จีน สหรัฐอเมริกา นอร์เวย์ และเนเธอร์แลนด์” นายสมชาย กล่าว
สําหรับโครงการดังกล่าวมี 3 กิจกรรมหลัก คือ (1) การเรียนรู้เทคโนโลยียานยนต์ไฟฟ้าและชิ้นส่วน รวมถึงสถานีประจุไฟฟ้าต้นแบบ (2) การจัดทําข้อมูลรายงานการศึกษาที่เกี่ยวข้อง ฐานข้อมูลผู้ประกอบการ และ (3) การประชาสัมพันธ์ โดยส่วนของการเรียนรู้เทคโนโลยีและนวัตกรรมเพื่อการพัฒนาอุตสาหกรรมยานยนต์ไฟฟ้าจะจัดเป็นนิทรรศการในช่วงต้นเดือนพฤษภาคมปี 2560 และจะมีพิธีเปิดศูนย์การเรียนรู้อย่างเป็นทางการช่วงไตรมาส 3
ปลัดกระทรวงอุตสาหกรรม กล่าวต่อไปว่า การสร้างฐานการผลิตรถยนต์ไฟฟ้าให้เกิดขึ้นในประเทศ จะต้องมีการดําเนินงานอย่างบูรณาการครอบคลุมทุกด้าน ทั้งการสร้างอุปทานด้วยมาตรการส่งเสริมการลงทุน เช่น เงื่อนไขสิทธิประโยชน์ที่น่าสนใจ การให้สิทธินําเข้ารถไฟฟ้ามาทดสอบตลาด แผนการพัฒนาห่วงโซ่การผลิต (Supply Chain) แผนจัดการแบตเตอรี่ที่หมดอายุ ฯลฯ และมาตรการกระตุ้นตลาดในประเทศ เช่น การมาตรฐานเต้ารับเต้าเสียบ การสนับสนุนการจัดซื้อรถไฟฟ้าของภาครัฐ เป็นต้น